ЗауэлIыр ящыгъупщэркъым
Бахъсэн куейм хыхьэ Бахъсэнёнкэ къуажэм щагъэуващ Хэку зауэшхуэм хэкIуэда ТхьэмлIокъуэ Хьэсэн и фэеплъ. А Iуэхум теухуа зэIущIэ щекIуэкIащ къуажэм дэт ещанэ курыт школым, район, къуажэ администрацэхэм, дзэ комиссариатхэм, ветеранхэм я советхэм, егъэджэныгъэмкIэ, лэжьыгъэмрэ социальнэ зыужьыныгъэмкIэ куей IуэхущIапIэхэм я лэжьакIуэхэр, къуажэ депутатхэр, школ унафэщIхэр, еджакIуэхэр, ТхьэмлIокъуэхэ ящыщхэр хэту.
Хьэсэн къызыхэкIа лъэпкъым и нэхъыжьхэм я жэрдэмкIэ школ пщIантIэм дагъэуващ гранатэ иIыгъыу фашистхэм я танкым зыпэщIэзыдза, илъэс 23 ныбжьым ит зауэлI хахуэм и фэеплъ.
— ТхьэмлIокъуэхэ я къуэ пажэм и пщIэр яIэта къудейми къыщымынэу, блэкIар зыщыбгъэгъупщэ зэрымыхъунур къозыIуэкI щапхъэ дахэ ягъэлъэгъуащ, — жиIащ район администрацэм и унафэщIым и къуэдзэ Къаздэхъу Олег.
Фэеплъыр къызэIуахащ къуажэ администрацэм и унафэщI Абрэдж Хьэутий, Къаздэхъу Олег, ТхьэмлIокъуэ лъэпкъым я нэхъыжь Хьэзрэталий сымэ.
— Къэрал гъунапкъэр зыхъума зауэлIым и цIэр фIащащ къуажэ уэрамхэм ящыщ зым. Школым и пионерхэм я зэгухьэныгъэми абы и цIэр зэрехьэ, — жиIащ еджапIэм и унафэщI Джатокъуэ Валерэ.
Фэеплъыр къызэрызэIуахам и щIыхькIэ, лIыхъужьым къыдэзэуахэм абы хузэхалъхьауэ щыта уэрэдыр къагъэщIэрэщIэжащ.
Алокъуэ Аринэ.
